32012R0385
L 127/1
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 385/2012
od 30. travnja 2012.
o izvještaju za poljoprivredno gospodarstvo koji se koristi za utvrđivanje prihoda poljoprivrednih gospodarstava i analizu poslovnih aktivnosti tih gospodarstava
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1217/2009 od 30. studenoga 2009. o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj zajednici (1), a posebno njezin članak 7. stavak 2., članak 8. stavak 3., članak 12. i članak 13. stavak 2.,
budući da:
(1)
Vrsta, definicija i način prikaza računovodstvenih podataka iz članka 8. Uredbe (EZ) br. 1217/2009 koji se prikupljaju putem izvještaj za poljoprivredno gospodarstvo izrađenom u svrhu pouzdanog utvrđivanja prihoda poljoprivrednih gospodarstava moraju biti jednaki, bez obzira na poljoprivredna gospodarstva s obvezom vođenja poslovnih knjiga uključena u istraživanje. Zbog pojednostavljenja i čitljivosti podataka, to pojedinačno izvješće treba uključivati dodatne pojedinosti i detalje zadovoljavajući posebne zahtjeve u vezi analize poslovnih aktivnosti poljoprivrednih gospodarstava odabranih prema članku 12. Uredbe (EZ) br. 1217/2009.
(2)
Uredba Komisije (EZ) br. 868/2008 od 3. rujna 2008. o sadržaju izvješća poljoprivrednoga gospodarstva na temelju kojeg se utvrđuju prihodi poljoprivrednoga gospodarstva i provodi analiza poslovanja takvih gospodarstava (2) utvrđuje pravila o prikupljanju računovodstvenih podataka.
(3)
Podaci prikupljeni na temelju izvještaja za poljoprivredno gospodarstvo moraju uzeti u obzir iskustvo stečeno od trenutka uspostavljanja mreže i razvoj zajedničke poljoprivredne politike (ZPP) te trebaju odgovarati definicijama utvrđenima odnosnim Uredbama, a posebno Uredbom Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (3), Uredbom Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (4), Uredbom Vijeća (EZ) br. 1698/2005 od 20. rujna 2005. o potpori ruralnom razvoju iz Europskog poljoprivrednog fonda za ruralni razvoj (EPFRR) (5), Uredbom Vijeća (EZ) br. 1083/2006 od 11. srpnja 2006. o utvrđivanju općih odredaba o Europskom fondu za regionalni razvoj, Europskom socijalnom fondu i Kohezijskom fondu i stavljanju izvan snage Uredbe (EZ) br. 1260/1999 (6) u pogledu područja koja imaju pravo na potporu iz Strukturnih fondova, te Uredbom Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (7).
(4)
Podaci prikupljani iz izvještaja za poljoprivredno gospodarstvo trebaju nadalje uzeti u obzir promjenjivu gospodarsku okolinu i promjene politike, a posebno one navedene u strategiji „Europa 2020 (8)” i Komunikaciji „ZPP na putu prema godini 2020 (9)”.
(5)
Zbog toga, sve veća važnost aspekata okoliša na ZPP zahtijeva stavljanje jačeg naglaska na elemente vezane uz okolinu u izvještaju za poljoprivredno gospodarstvo. Potrebno je stoga uvesti odabrane varijable za lakše mjerenje utjecaja okoliša na aktivnosti poljoprivrednog gospodarstva.
(6)
Učinkovito praćenje sektora poljoprivrednih gospodarstava može se unaprijediti jednostavnijim prikupljanjem podataka i, posebno u pogledu imovine i u mjeri u kojoj je primjenjivo, pristupanjem Međunarodnim računovodstvenim standardima (MRS) i Međunarodnim standardima za financijsko izvještavanje (MSFI) kako je usvojeno Uredbom Komisije (EZ) br. 1126/2008 od 3. studenoga 2008. o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća (10). Prema potrebi, definicije i metodologije trebaju uzeti u obzir klasifikaciju koju koristi istraživanje strukture poljoprivrednog gospodarstva kako je utvrđeno Uredbom (EZ) br. 1166/2008 Europskog parlamenta i Vijeća od 19. studenoga 2008. o istraživanjima strukture poljoprivrednih gospodarstava i istraživanju metoda poljoprivredne proizvodnje i stavljanju izvan snage Uredbe Vijeća (EEZ) br. 571/88 (11) zbog daljnjeg pojednostavljivanja i usklađivanja prikupljanja podataka.
(7)
Kako bi se poboljšala točnost podataka, potrebno je jasnije razlučiti unose podataka za ostale dohodovne aktivnosti na gospodarstvu koje su izravno vezane uz gospodarstvo.
(8)
S ciljem jednostavnijeg administrativnog upravljanja i širenja mogućnosti pridruživanja podataka za analize okoliša, šifre općina koji se često mijenjaju treba zamijeniti geografskim referencama.
(9)
Prikladno je revidirati klasifikaciju podataka u grupe i kategorije prema Uredbi (EZ) br. 868/2008 kako bi odražavala promjene u poljoprivredi i zbog korištenja podataka u analizama politika.
(10)
Budući da je priprema za prikupljanje podataka o količinama određenih tvari u gnojivima vremenski zahtjevna, državama članicama treba omogućiti odgodu dostave tih podataka.
(11)
Propisno ispunjeni izvještaj za poljoprivredno gospodarstvopotrebno je poslati Komisiji putem FADN agencije koju imenuje svaka država članica u skladu s člankom 7. Uredbe (EZ) br. 1217/2009. Potrebno je predvidjeti slanje odnosnih podataka Komisiji od strane FADN agencije putem računalnog sustava koji uspostavlja Komisija za potrebe te Uredbe te da sustav omogućava elektroničku razmjenu traženih podataka na temelju uzoraka koje FADN agencija pruža putem tog sustava. Komisija treba obavijestiti države članice o općim uvjetima za primjenu računalnog sustava putem Odbora Zajednice za sustav poljoprivrednih knjigovodstvenih podataka.
(12)
S obzirom na opseg kretanja u pogledu ZPP-a i vrstu podataka potrebnih za analiziranje podataka od usvajanja Uredbe (EZ) br. 868/2008, tu Uredbu potrebno je zamijeniti novim aktom zbog jasnoće. Uredbu (EZ) br. 868/2008 treba stoga staviti izvan snage s datumom 1. siječnja 2014., ali i dalje ju treba primjenjivati na računovodstvene operacije iz računovodstvenih godina koje prethode računovodstvenoj godini 2014.
(13)
Odbor Zajednice za sustav poljoprivrednih knjigovodstvenih podataka s poljoprivrednih gospodarstava nije dostavio mišljenje u roku koji je odredio njegov predsjednik,
DONIJELA JE OVU UREDBU:
Članak 1.
Izvještaj za poljoprivredno gospodarstvo i računovodstveni podaci
Narav i oblik računovodstvenih podataka koji se prikazuju u izvještaju za poljoprivredno gospodarstvo traženom u svrhu godišnjeg određivanja prihoda poljoprivrednih gospodarstava i analize njihovih poslovnih aktivnosti u skladu s poglavljima II. i III. Uredbe(EZ) br. 1217/2009 kao i odnosnim definicijama i uputama koje su utvrđene Prilogom toj Uredbi.
Članak 2.
Dostava Komisiji
1. Izvještaji za poljoprivredno gospodarstvo i podaci navedeni u članku 1. Komisiji dostavlja FADN agencija iz članka 7. Uredbe (EZ) br. 1217/2009 putem računalnog sustava koji uspostavlja Komisija za potrebe te Uredbe, omogućavajući elektroničku razmjenu traženih podataka na temelju uzoraka koje FADN agencija pruža putem tog sustava.
2. Odbor Zajednice za sustav poljoprivrednih knjigovodstvenih podataka obavješćuje države članice o općim uvjetima za primjenu računalnog sustava iz stavka 1.
Članak 3.
Odgođena dostava određenih podataka
Odstupajući od drugog stavka članka 5., kada država članica treba više vremena za pripremu godišnjeg prikupljanja i dostave podataka o količinama određenih tvari u korištenim gnojivima, kako je navedeno u kodovima 3031, 3032, 3033 Tablice H „Unos” iz odjeljka III. Prilogu, može započeti dostavu tih podataka od računovodstvene godine 2017.
U tom slučaju, država članica dužna je obavijestiti Komisiju o odgođenoj dostavi i njezinim razlozima do 31. listopada 2013. Država članica također izrađuje plan pripreme za prikupljanje i dostavu tih podataka i podnosi taj plan Komisiji i Odboru Zajednice za sustav poljoprivrednih knjigovodstvenih podataka do 31. ožujka 2014. Država članica obavješćuje Komisiju i Odbor Zajednice za sustav poljoprivrednih knjigovodstvenih podataka na godišnjoj osnovi o provedbi tog plana.
Članak 4.
Stavljanje izvan snage
Ovime se stavlja izvan snage Uredba (EZ) br. 868/2008 s učinkom od 1. siječnja 2014.
Međutim, nastavlja se primjenjivati na računovodstvene operacije iz računovodstvenih godina koje prethode računovodstvenoj godini 2014.
Članak 5.
Stupanje na snagu
Ova Uredba stupa na snagu sedmog dana od dana objave u Službenom listu Europske unije.
Primjenjuje se od računovodstvene godine 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. travnja 2012.